**REPUBLIKA HRVATSKA**

**SPLITSKO-DALMATINSKA ŽUPANIJA**

**GRAD TRILJ**

**GRADONAČELNIK**

**Trilj, 09. siječnja 2025. g.**

**GRADSKO VIJEĆE  
n/r Predsjednika**

**PREDMET:** **Prijedlog Odluke** **o** **izmjenama i dopunama Odluke o porezima Grada Trilja**

Na temelju članka 28. Poslovnika Gradskog vijeća Grada Trilja („Službeni glasnik Grada Trilja“ broj 03/09, 01/13, 01/21, 05/23 i 09/23) dostavlja se na razmatranje **Prijedlog** **Odluke o izmjenama i dopunama Odluke o porezima Grada Trilja**.

Izvjestitelji o **Prijedlogu** **Odluke o izmjenama i dopunama Odluke o porezima Grada Trilja** na sjednici gradskog vijeća bit će gradonačelnik Ivan Bugarinipročelnica Upravnog odjela za financije, gospodarstvo i EU fondove Blaženka Dukić.

GRADONAČELNIK

Ivan Bugarin, dipl. ing.el. v.r.

Na temelju članka 20. i članka 42. stavak 1. u svezi članka 41. Zakona o lokalnim porezima („Narodne novine“ broj 115/16, 101/17, 114/22 i 114/23.), u daljnjem tekstu: Zakon, i članka 32. Statuta Grada Trilja („Službeni glasnik Grada Trilja“ broj 03/09, 01/13, 02/18, 01/21, 05/23 i 09/23), Gradsko vijeće Grada Trilja na sjednici održanoj \_\_\_\_\_\_\_\_\_\_\_\_\_\_\_\_ 2025. godine donijelo je

**O D L U K U**

**O IZMJENAMA I DOPUNAMA ODLUKE O POREZIMA GRADA TRILJA**

Članak 1.

U Odluci o porezima Grada Trilja (Službeni glasnik Grada Trilja broj 03/24 od 20. lipnja 2024.), u daljnjem tekstu: Odluka, u članku 1. riječi “*visina poreza na kuće na odmor*“ zamjenjuju se riječima „*visina poreza na nekretnine*“.

Članak 2.

Članak 3. Odluke mijenja se i glasi:

„*Gradu Trilju pripadaju sljedeći porezi:*

1. *porez na potrošnju,*
2. *porez na nekretnine,*
3. *porez na korištenje javnih površina*“.

Članak 3.

Naziv odjeljka IV. iznad članka 5. Odluke mijenja se i glasi:

„*IV. POREZ NA NEKRETNINE*“.

Članak 4.

Članak 5. Odluke mijenja se i glasi:

„*Porez na nekretnine na području Grada Trilja plaća se godišnje u visini od 0,60 EUR po četvornom metru korisne površine nekretnine, određene propisom kojim se uređuju uvjeti i mjerila za izračun zaštićene najamnine*“.

Članak 5.

U nazivu odjeljka V. iznad članka 6. Odluke, riječ „*POVŠINA*“ mijenja se riječju „*POVRŠINA*“.

Članak 6.

U članku 8. stavku 1. Odluke, riječi „*poreza kuće na odmor*“ zamjenjuju se riječima „*poreza na nekretnine obavlja*“.

Članak 7.

Ova Odluka o izmjenama i dopunama Odluke o porezima Grada Trilja stupa na snagu osmog dana od dana objave u „Službenom glasniku Grada Trilja“.

PREDSJEDNIK GRADSKOG VIJEĆA

GRADA TRILJA

**O B R A Z L O Ž E N J E**

**uz Nacrt Odluke** **o izmjenama i dopunama Odluke o porezima Grada Trilja**

Hrvatski sabor je 13. prosinca 2024. donio Zakon o izmjenama i dopuni Zakona o lokalnim porezima (»Narodne novine« broj 115/16, 101/17, 114/22 i 114/23), koji je objavljen u Narodnim novinama broj 152/2024 od 24. prosinca 2024. godine, a stupio je na snagu 1. siječnja 2025.

Izmjenama i dopunom Zakona o lokalnim porezima uveden je porez na nekretnine, kojeg su dužne uvesti jedinice lokalne samouprave, dok je ukinut porez na kuće za odmor (članak 20. Zakona o lokalnim porezima).

Izmijenjenim člankom 26. Zakona o lokalnim porezima propisano je da se porez na nekretnine plaća godišnje od 0,60 do 8,00 eura/m² korisne površine nekretnine, određene propisom kojim se uređuju uvjeti i mjerila za izračun zaštićene najamnine. Visinu poreza na nekretnine u naznačenim granicama propisuje svojom odlukom predstavničko tijelo jedinice lokalne samouprave. Jedinica lokalne samouprave može propisati visinu poreza na nekretnine ovisno o mjestu, ulici, naselju ili zoni gdje se nekretnina nalazi.

Sukladno članku 42. stavak 1. Zakona o lokalnim porezima, predstavničko tijelo jedinice lokalne samouprave svojom odlukom utvrđuje za potrebe plaćanja poreza na nekretnine, visinu poreza na nekretnine ovisno o kriterijima iz članka 26. stavaka 5. i 6. Zakona o lokalnim porezima, uvjete za oslobođenje od plaćanja poreza na nekretnine za socijalno ugrožene osobe iz članka 27. stavka 2. Zakona o lokalnim porezima i nadležno porezno tijelo za utvrđivanje i naplatu poreza.

Ovim nacrtom Odluke o izmjenama i dopunama Odluke o porezima Grada Trilja uvodi se porez na nekretnine i to u visini od 0,60 EUR po četvornom metru korisne površine nekretnine, što predstavlja donju granicu propisanog raspona za isti porez, što bi predstavljalo najmanje opterećenje za porezne obveznike na području Grada Trilja.

Ova Odluka stavlja se na javno savjetovanje u trajanju od 30 (trideset) dana, nakon čega će se razmotriti primjedbe i prijedlozi na Odluku te će se sačiniti konačan prijedlog Odluke za usvajanje na Gradskom vijeću.